103. ΠΡΑΞΗ ΣΥΜΟΥΛΙΟΥ ΝΟΜΙΣΜΑΤΙΚΗΣ ΠΟΛΙΤΙΚΗΣ Αριθ.30 της 16 Φεβρ./ 1 Μαρτ.2000 (ΦΕΚ Α΄43) Yποχρεωτικές καταθέσεις των τραπεζών στην Τράπεζα της Ελλάδος (τροποποίηση της ΠΔ/ΤΕ 1959/25.7.91). Αφού έλαβε υπόψη: α) Τα άρθρα 2 και 7 του Ν. 2548/1997 «Ρυθμίσεις για την Τράπεζα της Ελλάδος», β) την ΠΔ/ΤΕ 1959/25.7.91 «Υποχρεωτικές τοποθετήσεις επί των καταθέσεων στις τράπεζες», όπως ισχύει, (τελευτ. σχετική Πράξη ΣΝΠ 23/7.12.99), γ) την Πράξη ΣΝΠ 10/22.12.98 που αφορά τον Κανονισμό Λειτουργίας του Συστήματος Διακανονισμού Εντολών Πληρωμής, σε δραχμές, σε συνεχή χρόνο «ΕΡΜΗΣ», δ) το άρθρο 7, παρ.. 4, του Ν. 2548/97 που αφορά την επιβολή κυρώσεων από την Τράπεζα της Ελλάδος, στην περίπτωση μη τήρησης των διατάξεων περί υποχρεωτικών καταθέσεων από τα πιστωτικά ιδρύματα, με τη μορφή άτοκης κατάθεσης ποσού μέχρι του διπλάσιου του ποσού της σχετικής υποχρέωσης και διάρκειας μέχρι του διπλάσιου της διάρκειας της παράβασης,  ε) την ανάγκη ενίσχυσης της αποτελεσματικότητας της πολιτικής διαχείρισης των διαθεσίμων των πιστωτικών ιδρυμάτων μετά την έναρξη λειτουργίας του Συστήματος Διακανονισμού Εντολών Πληρωμής, σε δραχμές, σε συνεχή χρόνο «ΕΡΜΗΣ», στ) τη σκοπιμότητα προσαρμογής του συστήματος των υποχρεωτικών καταθέσεων προς το αντίστοιχο πλαίσιο που εφαρμόζει το Ευρωπαϊκό Σύστημα Κεντρικών Τραπεζών, αποφάσισε: Να τροποποιήσει ορισμένες διατάξεις που διέπουν τις υποχρεωτικές καταθέσεις των τραπεζών στην Τράπεζα της Ελλάδος και να καθορίσει τα ακόλουθα: Α. Ενοποίηση εντόκου και ατόκου τμήματος  1. Καταργείται η διάκριση μεταξύ εντόκου και ατόκου τμήματος των υποχρεωτικών καταθέσεων των πιστωτικών ιδρυμάτων που τηρούνται στην Τράπεζα της Ελλάδος. Το συνολικό ποσό της υποχρεωτικής κατάθεσης κάθε πιστωτικού ιδρύματος στην Τράπεζα της Ελλάδος  θα τηρείται εντόκως με επιτόκιο που καθορίζεται με Πράξη του Συμβουλίου Νομισματικής Πολιτικής. Οι τόκοι λογίζονται με βάση το έτος των 360 ημερών και καταβάλλονται τη δεύτερη εργάσιμη ημέρα μετά το τέλος εκάστης περιόδου τήρησης. 2. α) Ως προς την τήρηση της υποχρεωτικής κατάθεσης σε μέσο μηνιαίο επίπεδο εφαρμόζονται οι διατάξεις της παρ.. 1α (πρώτο εδάφιο) της ΠΔ/ΤΕ 2385/28.3.96. β) Κατά τη διάρκεια της μηνιαίας περιόδου τήρησης τα ημερήσια υπόλοιπα δεν επιτρέπεται να είναι μικρότερα από το ποσό που καθορίζεται με την Πράξη ΣΝΠ 23/7.12.99. γ) Τα διαθέσιμα των πιστωτικών ιδρυμάτων σε μετρητά (μέχρι ποσοστό 2%) συμψηφίζονται στη συνολική υποχρέωση. Β. Λογαριασμοί και διαδικασία τήρησης της υποχρέωσης 1. α) Με επιφύλαξη των διατάξεων της παραγρ. Β2, η άντληση και κατάθεση κεφαλαίων στα πλαίσια της Πράξης αυτής, πραγματοποιείται από τα πιστωτικά ιδρύματα μέσω του λογαριασμού διακανονισμού του Συστήματος «ΕΡΜΗΣ», στον οποίο τηρείται, σε μέσα μηνιαία επίπεδα, το ποσό που επιτρέπεται να χρησιμοποιείται από τα πιστωτικά ιδρύματα ελεύθερα, σύμφωνα με τις διατάξεις της Πράξης ΣΝΠ 23/7.12.99, όπως εκάστοτε ισχύει.  β) Το ποσό που αντιστοιχεί στο εναπομένον ποσοστό της υποχρεωτικής κατάθεσης τηρείται σε χωριστό λογαριασμό. 2. Την ημέρα έναρξης της περιόδου τήρησης, ο υπολογισμός και η διενέργεια των σχετικών εγγραφών ως προς το ύψος της υποχρεωτικής κατάθεσης, πραγματοποιείται από την αρμόδια υπηρεσία της Τράπεζας της Ελλάδος. 3. Στην περίπτωση που η υποχρεωτική κατάθεση δεν καλύπτεται σε μέσο μηνιαίο επίπεδο, τα πιστωτικά ιδρύματα οφείλουν με δική τους πρωτοβουλία να προβούν στις αναγκαίες ενέργειες για αποκατάσταση της σχετικής υποχρέωσης κατά το κλείσιμο του Συστήματος «ΕΡΜΗΣ», την τελευταία εργάσιμη ημέρα της περιόδου τήρησης της υποχρέωσης. 4. Στην περίπτωση που το υφιστάμενο υπόλοιπο στους σχετικούς λογαριασμούς υπερβαίνει, σε μέσο επίπεδο, το ποσό της υποχρεωτικής κατάθεσης,  επί της υπέρβασης δεν καταβάλλονται τόκοι, η δε υπέρβαση δεν λαμβάνεται υπόψη για κάλυψη της υποχρέωσης της επομένης περιόδου τήρησης. Γ. Κυρώσεις  Στην  περίπτωση που δεν τηρείται,  πλήρως, η υποχρέωση των πιστωτικών ιδρυμάτων που αφορά τις υποχρεωτικές καταθέσεις, η  Τράπεζα  της Ελλάδος  επιβάλλει  τις κυρώσεις που προβλέπονται στο Ν. 2548/1997 και στα οικεία άρθρα του Καταστατικού της, όπως εκάστοτε ισχύουν.  Κατά τα λοιπά η ΠΔ/ΤΕ 1959/25.7.91, όπως ισχύει, παραμένει αμετάβλητη. Η Πράξη αυτή ισχύει από 10 Μαρτίου 2000 . Από τις διατάξεις της παρούσας Πράξης δεν προκαλείται δαπάνη σε βάρος του Κρατικού Προϋπολογισμού. (Μετά τη σελ.120,924) Σελ. 120,925 Τεύχος 1415 Σελ. 11 Νομοθεσία περί Τραπεζών (Γενικά) 12.Θ.α.103 